Virallinen lehti nro C 292 , 21/09/1998 s. 0158



B4-0731, 0733, 0742, 0760 ja 0778/98 Päätöslauselma ihmisoikeusloukkauksista Burmassa Euroopan parlamentti, joka - ottaa huomioon aikaisemmat päätöslauselmansa Burmasta, A. on erittäin huolissaan diktatuurihallituksen ja sen sotilasviranomaisten jatkuvasti harjoittamista ihmisoikeusloukkauksista, joita on pidettävä rikoksena ihmiskuntaa vastaan, B. tuomitsee demokraattisen opposition ja sen jäsenten jatkuvan ja lisääntyvän häirinnän, muun muassa sen, että eräiden lähteiden mukaan 50 vaaleilla valittua edustajaa on vangittu ja että muita vaaleilla valittuja edustajia vaaditaan ilmoittautumaan lähimmällä poliisiasemalla kahdesti päivässä, C. ottaa huomioon, että Burmassa on 300 000 Karen-vähemmistöön kuuluvaa hätäsiirtolaista, jotka pakenevat maan armeijaa, D. on erittäin huolissaan Burman asevoimien harjoittamasta Karen-kansan kylien järjestelmällisestä tuhoamisesta ja sotilaiden sortopolitiikasta muita vähemmistöjä, esimerkiksi Naga- ja Shan-vähemmistöjä kohtaan, E. on huolissaan Burman viranomaisten asenteesta, kun ne pakottavat kansan työskentelemään rakennushankkeissa, muun muassa kaasuputkien rakentamiseksi, ja kuljettamaan ammuksia ja ruokaa Burman armeijalle, joka tappaa epäröimättä liian väsyneet kantajat, F. tuomitsee Karen-vähemmistön ja muiden vähemmistöjen naisten järjestelmälliset raiskaukset Burman sotilaiden toimesta, G. on erittäin huolissaan Karen-, Naga-, Shan-, Mon-, Karenni- ja Kachin-vähemmistöihin kohdistuneista murhista ja etnisistä puhdistuksista sekä niiden elintarvikevarastojen tuhoamisesta, H. on erittäin huolissaan Karen- ja Shan-vähemmistön pakolaisten määrän lisääntymisestä Thaimaassa, mikä johtuu Rangoonin sotilashallituksen vainosta ja Burman armeijan hyökkäyksistä pakolaisleireihin, I. panee merkille, että EU:n ja ASEAN-maiden yhteiskomitean kokous ei toteutunut, koska Burman valtuuskunnan osallistumisesta ei päästy sopuun; 1. Toistaa tuomitsevansa sotilasdiktatuurin ja sen hirmuteot; 2. Kehottaa YK:n ihmisoikeusvaltuutettua Mary Robinsonia lähettämään alueelle pysyviä tarkkailijoita tutkimaan ihmisoikeustilannetta sorrettujen vähemmistöjen asuinalueilla sekä Burman viranomaisten hirmutekoja; 3. Pyytää Burman viranomaisia tekemään viipymättä lopun etnisistä puhdistuksista ja etnisiin vähemmistöihin kuuluvan väestön pakkosiirroista sekä tekemään kaikkensa, jotta kyseiset kansat voivat täysin turvallisesti palata asumaan kotikyliinsä ja kotiseuduilleen; 4. Pyytää Burman viranomaisia lopettamaan hyökkäykset rajan yli Thaimaassa sijaitseviin pakolaisleireihin; 5. Pyytää tuen lisäämistä Burman demokraattiselle oppositiolle kaikin EU:n, sen jäsenvaltioiden ja kansainvälisten järjestöjen käytettävissä olevin keinoin; 6. Toistaa pyyntönsä Burman viranomaisille, jotta ne lopettaisivat viipymättä demokraattisen opposition johtajiin, erityisesti Aung San Suu Kyiin kohdistamansa vainon ja pelottelun ja jotta vaaleilla valitut edustajat vapautettaisiin viipymättä; 7. Pyytää komissiota ja neuvostoa panemaan täytäntöön Burman vastaisia kattavia taloudellisia pakotteita ja kieltämään kaikki sijoitukset, kunnes Rangoonin hallitus on tehnyt lopun vakavista ihmisoikeusloukkauksista; 8. Pyytää YK:n turvallisuusneuvostoa käyttämään kokonaisvaltaisia taloudellisia pakotteita Burmaa vastaan; 9. Pyytää Thaimaan hallitusta tarjoamaan paremman suojan Thaimaan ja Burman rajalla sijaitseville pakolaisleireille, tunnustamaan ja sallimaan pakolaisten saapumisen Burmasta ja pidättäytymään kyseisten pakolaisten pakkokotiuttamisesta; 10. Kehottaa Thaimaan hallitusta takaamaan YK:n ihmisoikeusvaltuutetulle esteettömän pääsyn Thaimaan ja Burman rajalla sijaitseville pakolaisleireille; 11. Pyytää Burman sotilashallitusta antamaan YK:n Burman erityislähettiläälle luvan kierrellä vapaasti maassa ja täyttää tehtävänsä sekä takaamaan hänelle esteettömän pääsyn Karen-kansan asuinalueille sekä muille sorrettujen vähemmistöjen asuttamille alueille; 12. Kehottaa Burmaan sijoituksia tehneitä ulkomaisia yrityksiä, kuten Total- ja Premier Oil -yhtiöitä, jäädyttämään sijoituksensa viipymättä; 13. Vaatii EU:n ja ASEAN-maiden yhteiskomiteaa järjestämään kokouksensa ilman, että Burma osallistuu niihin; 14. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Yhdistyneiden kansakuntien pääsihteerille ja ihmisoikeusvaltuutetulle sekä Burman ja Thaimaan viranomaisille.